saruktæpper
Saruktæpper, sarouktæpper, håndknyttede tæpper fra et område omkring byen Saruq sydøst for Hamadan i Iran. Tæpper i fremragende kvalitet blev udført i slutningen af 1800-tallet med omhyggeligt detaljerede mønstre af især stiliserede blomster- og plantemotiver.
Senere tæpper, især fra en storproduktion efter ca. 1925 omkring byen Arak (tidl. Sultanabad, 200 km sydvest for Teheran), bærer navnet som en slags kvalitetsbetegnelse; de har ofte karakteristiske blå skudtråde.
Hovedparten af denne produktion eksporteredes til USA, hvor disse american sarouks - med en særlig rosa bundfarve i midterfeltet - blev kemisk bleget og derefter malet for at tilfredsstille de amerikanske køberes koloristiske smag.
Læs mere om persiske tæpper.